| **בנק ישראל**  דוברות והסברה כלכלית |  | ‏ירושלים, כ"ב באלול, התשפ"ד  ‏‏25 בספטמבר 2024 |
| --- | --- | --- |

|  |  |  |
| --- | --- | --- |
|  | לוגו בנק ישראל |  |

הודעה משותפת לעיתונות של משטרת ישראל , משרד התקשורת ובנק ישראל:

**הקמת צוות עבודה ייעודי ורב מגזרי לצמצום תופעת ההונאות הפיננסיות**

תופעת ההונאות הפיננסיות, אשר מתבצעת בין היתר באמצעות שימוש לא מורשה בחשבון הבנק או בכרטיס האשראי, גורמת להוצאת כספים במרמה מהלקוחות ולפגיעה בהם. פעולות ההונאה מופנות כלפי כלל הלקוחות, אולם ניכרת התמקדות באוכלוסיות בעלות התמצאות פיננסית ודיגיטלית נמוכה. מדובר בתופעה הפוגעת בציבור הרחב ומהווה איום על אמון הציבור במערכת הפיננסית ובמרחב הדיגיטלי הישראלי כולו.

הפיקוח על הבנקים, משרד התקשורת ומשטרת ישראל מייחסים חשיבות רבה לנושא מניעת הונאות לקוחות המתבצעות באמצעים דיגיטליים ופועלים במגוון דרכים, יחד עם שותפים נוספים, כולל איגוד הבנקים, התאגידים הבנקאיים, חברות כרטיסי האשראי וחברות התקשורת במטרה לצמצם תופעה זו.

קידום המהלכים הנדרשים להתמודדות עם תופעת ההונאות הינו משימה מורכבת הדורשת מאמצים משולבים, הקצאת משאבים והסרת חסמים חקיקתיים, רגולטוריים וטכנולוגיים. נוכח אתגרים אלו ובהמשך למהלכים שכבר מתקיימים החליטו המפקח על הבנקים - מר דניאל חחיאשוילי, מנכ"לית משרד התקשורת - עו"ד עינבל משש וראש אגף חקירות ומודיעין במשטרת ישראל - ניצב יגאל בן שלום, להקים צוות עבודה ייעודי ורב מגזרי שיפעל לצמצום תופעת ההונאות. בצוות יהיו חברים הגורמים הרלוונטיים מהפיקוח על הבנקים, משרד התקשורת ומשטרת ישראל, והוא יפעל לקדם פתרונות חוצי מגזרים, תוך הסרת חסמים קיימים והובלת שיתופי פעולה בין כלל הגורמים הרלוונטיים. כתב המינוי של הצוות מצורף להודעה.

בנוסף, הוקמה ועדת היגוי בהשתתפות המפקח על הבנקים, מנכ"לית משרד התקשורת וראש אגף חקירות ומודיעין במשטרת ישראל ובהובלת גב' טל הראל מתתיהו, סגנית המפקח על הבנקים ומנהלת אגף טכנולוגיה, חדשנות וסייבר, אשר תתכנס מדי רבעון ובמסגרתה תוצג התקדמות העבודה ותובאנה סוגיות לדיון ולהחלטה.